BOSNA I HERCEGOVINA		                                  
FEDERACIJA BOSNE I HERCEGOVINE
	         VRHOVNI SUD
FEDERACIJE BOSNE I HERCEGOVINE
            Broj: 127 0 Mal 081147 26 Rev 
           Sarajevo,16.04.2026. godine


 	Vrhovni sud Federacije Bosne i Hercegovine u Sarajevu, u vijeću sastavljenom od sudija: Fatime Imamović, kao predsjednice vijeća, Snježane Malešević i Suada Kurtovića, kao članova vijeća, u pravnoj stvari tužitelja M.K. iz B., B... S... bb, koga zastupaju punomoćnici Amir Omerćahajić i Mirko Lekić, advokati iz ZAK „Omerćahajić & Lekić“ Tuzla, protiv tužene Opštine Banovići, koju zastupa zakonski zastupnik Općinsko pravobranilaštvo Banovići, radi naknade štete, v.sp 660,35 KM, odlučujući o reviziji tužitelja protiv presude Kantonalnog suda u Tuzli broj: 127 0 Mal 081147 24 Gž od 09.02.2026. godine, u sjednici vijeća održanoj dana 16.04.2026. godine, donio je: 


R J E Š E NJ E

Revizija se dopušta i usvaja, obje nižestepene presude ukidaju i predmet vraća prvostepenom sudu na ponovni postupak.


O b r a z l o ž e n j e

	Prvostepenom presudom na osnovu priznanja Općinskog suda u Banovićima broj 127 0 Mal 081147 24 Mal od 14.06.2024. godine obavezana je tužena da isplati tužitelju, na ime naknade nematerijalne štete iznos od ukupno 620,00 KM i to: iznos od 500,00 KM na ime duševnih bolova zbog umanjenja opšte životne sposobnosti, iznos od 70,00 KM na ime pretrpljenih fizičkih bolova, iznos od 50,00 KM na ime pretrpljenog straha,  kao i  iznos od 40,35 KM na ime materijalne štete koja se odnosi na pribavljanje lijekova, sve sa zakonskom zateznom kamatom počev od 16.05.2024. godine, kao dana podnošenja tužbe, pa do konačne isplate, kao i da tužitelju naknadi troškove postupka u iznosu od 355,80 KM.

	Drugostepenom presudom Kantonalnog suda u Tuzli broj: 127 0 Mal 081147  24 Gž od 09.02. 2026. godine žalba tužitelja je odbijena i prvostepena presuda na osnovu priznanja potvrđena, te je odbijen zahtjev tužitelja za naknadu troškova žalbenog postupka. 

	Protiv drugostepene presude reviziju je blagovremeno izjavio tužitelj zbog povrede odredaba parničnog postupka i pogrešne primjene materijalnog prava, s prijedlogom da ovaj sud reviziju uvaži i ukine nižestepene presude, uz zahtev za naknadu troškova sastava revizije u iznosu od 780,00 KM sa PDV-om. Pozivom na odredbe člana 237. st. 3. i 4. Zakona o parničnom postupku, tužitelj predlaže da sud dopusti reviziju kao izuzetnu i kao sporno navodi sljedeće pravno pitanje:

[bookmark: _Hlk228189310]            „ Da li sud može donijeti presudu na osnovu priznanja po članu 180. stav 1. ZPP bez ikakve prethodne provjere i bez omogućavanja revidentu da se izjasni o priznanju u situaciji kada je tužitelj u tužbi izričito naveo da je visina nematerijalne štete aproksimativno postavljena i da će tužbeni zahtjev precizirati nakon provedenog vještačenja, te kada okolnosti ukazuju da priznanje tuženog ima za cilj onemogućavanje tužitelja da preinači tužbeni zahtjev, pa se postavlja pitanje obaveze suda da, primjenom člana 180. stav 2. i 3. ZPP u vezi sa članom 3. stav 2. i članom 10. stav 2. ZPP, ocjeni radi li se o nedopuštenom raspolaganju i zloupotrebi procesnih prava, te da li postupanje suprotno navedenom predstavlja povredu načela kontradiktornosti iz člana 5. ZPP i standarda prava na pristup sudu iz člana 6. Evropske konvencije.“

         Tužitelj se poziva i na različitu sudsku praksu sudova u identičnoj situaciji i odluku Evropskog suda za ljudska prava u predmetu Vugdelija protiv Hrvatske.

	Tužena je u odgovoru na reviziju predložila da se revizija odbaci ili odbije, uz zahtjev za naknadu troškova sastava odgovora na reviziju u iznosu od 780,00 KM sa PDV-om.

	Nakon što je ispitao pobijanu presudu u granicama propisanim odredbom člana 241. stav 2. Zakona o parničnom postupku  (Službene novine FBiH“, br. 53/03, 73/05, 19/06 i 98/15 -u daljem tekstu: ZPP), ovaj revizijski sud je našao da je revizija tužitelja u pogledu postavljenog pravnog pitanja dopuštena i osnovana.

            Prema odredbi člana 237. stav 3. ZPP, Vrhovni sud Federacije može, izuzetno, dopustiti reviziju u svim predmetima ako ocijeni da bi odlučivanje po reviziji bilo od značaja za primjenu prava u drugim slučajevima. 

           Odredbom člana 241. stav 2. ZPP propisano je da u povodu revizije iz člana 237. stav 3. ovog zakona, revizijski sud ispituje pobijanu presudu samo u dijelu u kojem se pobija revizijom i samo zbog pitanja koje je važno za osiguranje jedinstvene primjene prava i ravnopravnosti svih u njegovoj primjeni zbog kojeg je podnesena i koje je u njoj određeno naznačeno kao takvo, uz pozivanje na propise i druge izvore prava koji se na to pitanje odnose. 
 
           Iz stanja spisa proizilazi da je tužitelj dana 16.05.2024. godine podnio tužbu protiv tužene, radi naknade nematerijalne štete u ukupnom iznosu od 620,00 KM i to: iznos od 500,00 KM na ime duševnih bolova zbog umanjenja životne aktivnosti, iznos od 70,00 KM na ime pretrpljenih fizičkih bolova i iznos od 50,00 KM na ime pretrpljenog straha, kao i iznos od 45,00 KM na ime materijalne štete koja se odnosi na pribavljanje lijekova, sve sa zakonskom zateznom kamatom počev od 16.05.2024. godine kao dana podnošenja tužbe, pa do konačne isplate, kao i nadoknade troškova postupka u iznosu od 355,80 KM. Tužitelj je u tužbi naveo da je visina nematerijalne štete aproksimativno postavljena i da će biti u konačnici opredijeljena nakon izvršenog vještačenja po vještaku medicinske struke. Navedena tužba dostavljena je na odgovor tuženom, a zakonski zastupnik tuženog je pismenim podneskom od 28.05.2024. godine priznao tužbeni zahtjev, te predložio donošenje presude na osnovu priznanja, bez zakazivanja ročišta, u skladu sa odredbom člana 180. ZPP.

                Na osnovu navedenog prvostepeni sud je donio presudu na osnovu priznanja (član 180. stav 1. ZPP) jer je tužena u odgovoru na tužbu dala izričitu izjavu o priznanju tužbenog zahtjeva, a ne radi se o raspolaganju koje je protivno prinudnim propisima (član 3. stav 2. ZPP). 

               Drugostepeni sud je prihvatio kao pravilne činjenične i pravne zaključke prvostepenog suda.

             Osnovano revident upućuje na povredu odredbe člana 227. stav 1. tačka 2. ZPP, prema kojoj povreda postoji ako kojoj stranci nezakonitim postupanjem, a posebno propuštanjem dostave nije data mogućnost da raspravlja pred sudom, a to je postupanje bilo od uticaja na donošenje zakonite i pravilne presude.

[bookmark: _Hlk228189397]               Po ocjeni ovog suda prvostepeni sud je povrijedio odredbe postupka time što nije dao mogućnost tužitelju da se očituje o priznanju tužbenog zahtjeva prije donošenja presude na osnovu tog priznanja, jer to predstavlja povredu prava na pristup sudu iz člana 6. stav 1. Evropske konvencije o ljudskim pravima.
               Naime, donošenje presude na osnovu priznanja (član 180. stav 1. ZPP), nakon dostavljanja pismenog podneska tužene od 28.05.2024. godine, bez zakazivanja ročišta dovelo je do toga da tužitelj, bez svoje krivice, bude onemogućen da ostvari punu naknadu štete. Priznanje tužbenog zahtjeva ne može služiti kao procesno sredstvo za sprečavanje preinake zahtjeva, jer sud u ovakvoj sitaciji mora procijeniti okolnosti slučaja i omogućiti tužitelju da raspravlja u redovnom postupku. Dakle, sud prilikom primjene procesnih pravila mora voditi računa o cilju kojem ta pravila služe, uz realnu mogućnost učešća u postupku svih strana. 
              Iznos nematerijalne štete teško se može procijeniti odmah u tužbi, pa se ne može tužitelju staviti na teret što nije odmah u tužbi naznačio viši iznos, a kasnije ga smanjio. Navedeno ima u vidu i Zakon o parničnom postupku koji omogućuje sudu da prihvati naknadno povišene tužbene zahtjeve kad je to opravdano, čak i kad se tuženi protivi tome. Stoga je, po ocjeni ovog suda pristup prvostepenog suda, koji je donio presudu na osnovu priznanja, pretjerano formalistički što je dovelo do nerazmjernog ograničenja tužiteljevog prava na pristup sudu.

              Kako je prvostepeni sud propustio da  omogući tužitelju izjašnjenje u pogledu priznanja tužbenog zahtjeva, to je došlo do povrede odredaba parničnog postupka što je bitno uticalo na valjanost i zakonitost prvostepene odluke. Ovaj propust prvostepenog suda je bilo potrebno da otkloni drugostepeni sud u granicama i na način kako to nalaže ZPP, a kada to nije učinjeno, onda je i drugostepeni sud učinio povredu odredaba parničnog postupka iz člana 209. ZPP, što je uticalo na donošenje zakonite i pravilne odluke.   

Na osnovu svega izloženog valjalo je primjenom odredbe člana 249. stav 1. ZPP reviziju tužitelja uvažiti i odlučiti kako je to bliže navedeno u izreci ove revizijske odluke.
             U ponovnom postupku prvostepeni sud će otkloniti povrede postupka na koje je ukazano u ovoj odluci, nakon čega će donijeti novu na zakonu zasnovanu odluku.

 
								            Predsjednica vijeća	                                                                                     
                                                                                                         Fatima Imamović, s.r.


